Karsten Hønge (SF), 2010-04-08:
SF er positiv over for lovforslaget, som vil give en mere stringent og strømlinet struktur for Visitdenmark.
Den nye sammenhæng og effektive organisering skal give det organisatoriske grundlag for en helt nødvendig reorganisering af indsatsen til styrkelse af turisterhvervet, et eksporterhverv, hvor vi jo desværre gennem længere tid har tabt markedsandele.
Vi støtter den nye struktur, men vi synes også, vi skal være opmærksomme på, at centraliseringen ikke må føre til en unødig og ødelæggende detailstyring af kommuner og regioner.
En alt for tæt statslig styring risikerer nemlig at spænde ben for lokale initiativer og lokalt engagement.
Vi synes også, at der i den foreslåede struktur til overflod bliver plads til forskellige repræsentanter fra erhvervene og fra arbejdsgiverne, og SF ser gerne, at de mange ressourcer i lønmodtagerorganisationerne kommer i spil i enten den tværgående koordinationsgruppe eller den rådgivende nomineringskomité.
Vi har også brug for, at branchen ser på sig selv og skaber ordnede forhold med trygge overenskomstforhold med bl.a. bedre arbejdstider.
Efteruddannelse, innovation og inddragelse af medarbejderne vil være med til at løfte branchen.
Turisme som en del af en regionalpolitik, der søger at skabe arbejdspladser i det, vi jo kalder Udkantsdanmark, kan være med til at få lidt mere balance i den generelle erhvervsudvikling og dermed også i bosættelsen.
Der skal selvfølgelig være ferielande, luksussommerhuse og luksuscampingpladser med tilbud om alverdens aktiviteter, men en tivolisering af Danmark er ikke vejen, for vi skal også tiltrække de mange mennesker, som ønsker at opleve netop de ting, som man kun kan opleve i et land som Danmark.
Så får vi brug for adgang til de uspolerede kyster og til skovene og flere sammenhængende naturområder med trampestier og primitive overnatningsmuligheder for både vandrere og f.eks. havkajakroere.
SF ser også meget gerne, at der bliver gjort en specifik indsats for at fremme cykelturismen.
I Tyskland vokser cykelturismen med 10 pct. om året og beskæftiger efter oplysningerne over 180.000 mennesker.
Samtidig er cykelturisme i Danmark nærmest ukendt.
Samlede turistkoncepter er populære, og cykelturisme er meget populær i bl.a. Tyskland og Holland.
Dansk Cyklistforbund har beregnet, at der i Danmark ligger ca. 15.000 job og venter.
Når jeg nu nævner de her forskellige familievenlige ferieformer, kan jeg ikke lade være med at komme med en kritik af regeringens landevejstyveri af Feriefondens midler.
Senest i år stjal regeringen ½ mia. kr. fra en fond, der ellers ville have brugt pengene til ferieformål for familier, som ikke selv har for mange penge.
Lønmodtagernes uafhentede feriepenge kunne ellers være med til økonomisk at understøtte de svage familier, samtidig med at den hjemlige turisme fik et skub.
Det er lande med kæmpestore velhavende befolkningsgrupper, som Danmark tidligere har udsat for besværlige visumregler.
De regler blev der blødt op for i 2008, men hvad er resultatet?
Har lempelserne i visumreglerne virket?
Det er jo fuldstændig tosset at lukke den nationale dør i ansigtet på betalingsvillige turister.
Måske kender ministeren svaret på, hvordan lempelsen af visumreglerne har virket?
Danmark skal jo give mulighed for at opleve et moderne samfund, der samtidig kan byde på både idyl og tryghed.